ประมงธงเขียว สินค้าและผลิตภัณฑ์ประมงคุณภาพดี 25-27 พฤษภาคมนี้
นายเฉลิมชัย สุวรรณรักษ์ อธิบดีกรมประมง เปิดเผยว่า กรมประมงได้จัดตั้งร้านค้า Fisherman Shop ขึ้นตามนโยบายการตลาดนำการผลิต ของกระทรวงเกษตรและสหกรณ์ เมื่อเดือนเมษายน 2565 เพื่อเป็นช่องทางในการกระจายผลผลิตสัตว์น้ำให้แก่เกษตรกรชาวประมงสู่ผู้บริโภคโดยตรง พร้อมได้ส่งเสริมการยกระดับคุณภาพและมาตรฐานเพื่อเพิ่มมูลค่าให้กับสินค้าและผลิตภัณฑ์ ภายใต้ตราสัญลักษณ์ ประมงธงเขียว ที่การันตีความสด สะอาด ได้มาตรฐาน ปลอดภัยและใส่ใจสิ่งแวดล้อม ซึ่งปัจจุบันสามารถขยายสาขาได้กว่า 121 สาขา ครอบคลุมทุกจังหวัดทั่วประเทศ โดยช่วยเหลือในการจำหน่ายสินค้าประมงเพื่อสร้างรายได้ให้แก่พี่น้องเกษตรกรชาวประมงทั่วประเทศมากถึง 84 ล้านบาท กรมประมงมุ่งมั่นในการเพิ่มประสิทธิภาพในการกระจายสินค้าและผลิตภัณฑ์ให้แก่เกษตรกร ชาวประมงอย่างต่อเนื่อง จึงได้เตรียมจัดงาน Fisherman Shop Festival เพื่อประชาสัมพันธ์ร้านค้า Fisherman Shop ให้เป็นที่รู้จักแก่ผู้บริโภคอย่างกว้างขวางมากยิ่งขึ้น พร้อมสนับสนุนให้เกิดการเลือกซื้อสินค้าและผลิตภัณฑ์ประมงคุณภาพผ่านตราสัญลักษณ์ประมงธงเขียว อีกทั้งยังเป็นการกระตุ้นเศรษฐกิจระดับฐานรากให้เข้มแข็ง มีความมั่นคงในการประกอบอาชีพระยะยาวภายในงานได้มีการคัดสรรร้านค้าจากทุกภูมิภาคทั่วประเทศมาร่วมออกบูธมากกว่า 30 ร้านค้า โดยนำสินค้าและผลิตภัณฑ์ประมงซึ่งเป็นของดีของเด็ดประจำถิ่นภูมิภาคมาให้คนกรุงได้ร่วมอุดหนุนมากมายกว่า 500 รายการ ที่องค์การตลาดเพื่อเกษตรกร (อ.ต.ก.) ระหว่างวันที่ 25-27 พฤษภาคม 2566 นี้